
Nr. 1
Noteikumi par rīcības plānu, 
ja Tukuma Vakara un neklātienes vidusskolā konstatē vai ir aizdomas, 
ka izglītojamie lieto, glabā vai izplata atkarību izraisošas vielas
izdoti saskaņā ar 

Ministru kabineta 2010.gada 23.marta 

noteikumu Nr.277 „Kārtība, kādā nodrošināma 
izglītojamo profilaktiskā veselības aprūpe un 
pirmās palīdzības pieejamība izglītības iestādēs” 
9.punkta 7.apakšpunktu 
I. Vispārējie jautājumi

1. Šie noteikumi nosaka Tukuma Vakara un neklātienes vidusskolas (turpmāk – skola) darbinieku rīcību, ja:
1.1.  skolā konstatē, ka izglītojamie lieto alkoholiskos dzērienus, narkotiskās, psihotropās vai citas atkarību izraisošas vielas (turpmāk – atkarību izraisošas vielas);
1.2.  ir aizdomas vai ir saņemta informācija, ka izglītojamie lieto atkarību izraisošas vielas;
1.3.  ir aizdomas par atkarību izraisošu vielu izplatīšanu skolas teritorijā un tās apkārtnē;
1.4.  konstatē, ka blakus skolai esošā tirdzniecības vietā izglītojamiem tiek pārdoti alkoholiskie dzērieni vai tabakas izstrādājumi.
2. Šie noteikumi ir skolas iekšējs normatīvs akts, kas saistošs visiem skolas darbiniekiem.

II. Rīcības plāna īstenošana

3. Rīcības plāna izpildi skolā īsteno:
3.1.  skolas direktors – organizē un ir atbildīgs par rīcības plāna izstrādi un izpildes kontroli, kā arī nepilngadīgu izglītojamo vecāku, pašvaldības bāriņtiesas, Valsts policijas un sociālo dienestu informēšanu;
3.2.  klašu audzinātāji – organizē izglītojamo izglītošanas darbu skolā, sadarbojas ar nepilngadīgu izglītojamo vecākiem, lai novērstu turpmāku atkarību izraisošu vielu lietošanu, kā arī novēro izglītojamos;
3.3.  skolas medicīnas māsa, kuras kompetencē ir piedalīšanās rīcības plāna izstrādē un izpildes kontrolē, kā arī izglītojamo veselības stāvokļa novērtēšanā;
3.4.  citi skolas darbinieki atbilstoši sava amata pienākumiem.
4. Par rīcības plāna izpildes koordināciju un profilaktisko pasākumu regulāru organizēšanu un norisi skolā ir atbildīga skolas direktora vietniece audzināšanas darbā.

5. Par konkrētu gadījumu, kad skolā konstatē, ka nepilngadīgi izglītojamie lieto atkarību izraisošas vielas vai ir aizdomas, vai ir saņemta informācija, ka nepilngadīgi izglītojamie lieto atkarību izraisošas vielas (turpmāk – konkrētais gadījums), uzraudzību ir atbildīgs skolas sociālais pedagogs.
6. Skolas sociālais pedagogs nodrošina katra konkrētā gadījuma situācijas un tās risināšanas gaitas dokumentēšanu, atzīmējot visas darbības, iesaistītās personas un institūcijas.
7. Skolas personāls atbilstoši kompetencei veic tūlītējus pasākumus, ja ir konstatēts vai ir aizdomas, ka izglītojamais lietojis, glabājis vai izplatījis atkarību izraisošas vielas.
8. Tūlītējie pasākumi ietver šādas darbības:
8.1.  izglītojamā veselības stāvokļa novērtēšana;
8.2.  skolas direktora informēšana par notikušo (nekavējoties);
8.3.  pārrunas ar izglītojamo;
8.4.  ja nepieciešams – neatliekamās medicīniskās palīdzības brigādes izsaukšana;
8.5.  nepilngadīgu izglītojamo vecāku informēšana (nekavējoties) un, ja nepieciešams, to izsaukšana uz skolu;
8.6.  Valsts policijas izsaukšana, ja ir konstatēts fakts vai ir pamatotas aizdomas par narkotisko un psihotropo vielu neatļautu iegādāšanos, glabāšanu un realizēšanu vai narkotisko un psihotropo vielu lietošanu bez ārsta nozīmējuma.
9. Skolas darbinieki atbilstoši kompetencei veic šādas profilaktiskas darbības, lai mainītu izglītojamo attieksmi pret atkarību izraisošām vielām un izglītojamo uzvedību:
9.1.  skolas iekšējās kārtības noteikumu izvērtēšana un to ievērošanas uzraudzība;
9.2.  darbs ar izglītojamiem, kuri ir potenciālajā riska grupā;
9.3.  regulārs vecāku izglītošanas darbs, sniedzot informāciju par atkarību izraisošu vielu lietošanas pazīmēm un kaitējumu veselībai;
9.4.  vismaz reizi gadā – darba novērtēšana un turpmāko uzdevumu plānošana.
10. Skolā veic šādas darbības, lai novērstu atkarību izraisošu vielu lietošanu:
10.1.  izglītojamo sekmju līmeņa pārraudzība;
10.2.  sadarbība ar nepilngadīgu izglītojamo  vecākiem;
10.3.  regulāra preventīvo pasākumu organizēšana izglītības iestādē sadarbībā ar citu kompetentu institūciju darbiniekiem;
10.4.  regulāra sadarbība ar citu kompetentu institūciju pārstāvjiem, risinot konkrētus gadījumus, kad lietotas atkarību izraisošas vielas.
11. Atbildīgās personas ievēro principu, ka pārkāpēju (izglītojamo) nepieciešams ne tikai sodīt, bet arī veicināt pārmaiņas izglītojamā uzvedībā, piemēram, nodrošinot iespēju saņemt psihologa palīdzību.

12. Sarežģītu situāciju risināšanā (piemēram, ja izglītojamā vecāki informēti par nepieciešamību nodrošināt nepilngadīgam izglītojamam speciālistu palīdzību, bet šo pienākumu nav pildījuši; ja izglītības iestādes darbinieki konstatē vai ir pamatotas aizdomas, ka ģimenē nepilngadīgam izglītojamam netiek nodrošināta nepieciešamā uzraudzība un aprūpe) izglītības iestādes vadītājs informē pašvaldības sociālo dienestu.
III. Noslēguma jautājums

13. Šie noteikumi stājas spēkā 2010.gada 12.aprīlī.

